หนุ่มไทยขาช็อปออนไลน์
กระแสการช็อปปิ้งผ่านระบบออนไลน์กำลังมาแรง จากผลสำรวจล่าสุดของมาสเตอร์การ์ด เวิลด์วายด์ พบว่า บรรดาชายหนุ่มของไทยแซงหน้าสาวๆ ในการช็อปปิ้งบนเว็บไซต์ต่างประเทศ 35% ของการช็อปปิ้งออนไลน์บนเว็บไซต์จากต่างประเทศ
5 มี.ค. 2556

กระแสการช็อปปิ้งผ่านระบบออนไลน์กำลังมาแรง จากผลสำรวจล่าสุดของมาสเตอร์การ์ด เวิลด์วายด์ พบว่า บรรดาชายหนุ่มของไทยแซงหน้าสาวๆ ในการช็อปปิ้งบนเว็บไซต์ต่างประเทศ 35% ของการช็อปปิ้งออนไลน์บนเว็บไซต์จากต่างประเทศ
ผลจากการสำรวจพฤติกรรมการช็อปปิ้งออนไลน์ พบว่า นักช็อปชาวไทยนิยมการช็อปปิ้งจากเว็บไซต์ต่างประเทศมากขึ้น โดยสัดส่วนของการช็อปปิ้งผ่านเว็บไซต์ต่างชาตินั้นเพิ่มขึ้นอย่างเห็นได้ชัดเป็น 31.5% จาก 20% ในปี 2554 
ขณะที่ยอดการใช้จ่ายในการช็อปไต่ระดับขึ้นไปอยู่ที่ 29.9% จากเดิมแค่ 20% 
ด้านพฤติกรรมการช็อปปิ้งออนไลน์ชี้ให้เห็นว่า การจับจ่ายใช้สอยออนไลน์ยังคงเป็นหนึ่งในจุดประสงค์หลักที่ทำให้ผู้บริโภคชาวไทยเข้าไปสู่โลกออนไลน์ 10.9% ในขณะที่การรับส่งอีเมล 15.5% และการอัพเดตสถานะบนโซเชียลเน็ตเวิร์ก สูงถึง 14.1% 
การเข้าเว็บไซต์เกี่ยวกับบัตรชมภาพยนตร์ยังคงรั้งอันดับหนึ่ง 46.3% ตามมาติดๆ ด้วยการดาวน์โหลดเพลง 44.9% และเสื้อผ้าและเครื่องประดับที่คงอันดับสาม 43.3% 
นอกจากนี้ยังพบว่าตัวเลขค่าเฉลี่ยของการเข้าชมเว็บไซต์ที่เกี่ยวกับสินค้าหรูหราระดับไฮเอนด์นั้นเพิ่มขึ้นเป็น 48.4% จาก 44.4% ในปี 2554 
แต่สิ่งที่น่าประหลาดใจก็คือ หนุ่มไทยเป็นผู้นำเทรนด์การช็อปปิ้งข้ามพรมแดนจากเว็บไซต์ของต่างประเทศ โดยขาช็อปผู้ชายมีแนวโน้มมากกว่าผู้หญิงในการซื้อสินค้าและบริการจากเว็บไซต์ต่างประเทศ ซึ่งคิดเป็น 35% จากการช็อปปิ้งจากเว็บไซต์ต่างประเทศโดยรวม 
ข้อมูลดังกล่าวถือเป็นตัวเลขที่เติบโตอย่างสูงมากจากที่มีเพียง 24% ในผลสำรวจครั้งก่อน หรือเพิ่มขึ้นถึง 11% และมียอดการจับจ่ายทางออนไลน์โดยผู้ชายคิดเป็น 32.3% จากยอดรวมทั้งหมด ซึ่งเพิ่มขึ้นจาก 23% ในปีก่อน 
ด้านสาวนักช็อปนั้นก็ไม่น้อยหน้า หันมาช็อปบนเว็บไซต์ลักษณะดังกล่าวรวมแล้วเป็น 27.9% สำหรับปี 2555 เพิ่มขึ้น 10.9% จาก 17% ในปี 2554 และมียอดการใช้จ่ายถึง 27.5% เพิ่มขึ้น 9.5% จากเดิม 18%
ผลสำรวจชี้ให้เห็นว่า 3 อันดับแรกของสิ่งที่นักช็อปมักจะซื้อจากเว็บไซต์ต่างประเทศ ได้แก่ แอพพลิเคชัน 19.9% โรงแรมที่พัก 18.1% และของเล่นและของขวัญ 15.7%
เกร็ก ฮิราโนะ รองประธานและผู้จัดการประจำประเทศไทย มาสเตอร์การ์ด เวิลด์วายด์ กล่าวว่า เทคโนโลยีช่วยให้ไลฟ์สไตล์การใช้ชีวิตของผู้คนนั้นสะดวกสบายมากขึ้นในหลายๆ ด้าน เช่น ทำให้สามารถจับจ่ายใช้สอยได้ทุกที่และทุกเมื่อตามใจต้องการผ่านช่องทางออนไลน์มากมาย และไม่ได้จำกัดอยู่แค่เพียงร้านค้าในประเทศอีกต่อไป เพราะ ณ ขณะนี้ สามารถซื้อสินค้าและบริการจากเว็บไซต์ในต่างประเทศได้ด้วยวิธีง่ายๆ ที่มาพร้อมกับความปลอดภัยในการชำระเงินทางออนไลน์ 
ทั้งนี้ การสำรวจครั้งนี้เป็นมาตรฐานในการวัดแนวโน้มของผู้บริโภคเกี่ยวกับการช็อปปิ้งออนไลน์ สำรวจ 25 ประเทศ ระหว่างเดือน พ.ย. 2555 ถึง ม.ค. 2556 สำหรับภูมิภาคเอเชียแปซิฟิก โดยมีผู้ตอบแบบสอบถามประเทศละ 500 คน จาก 14 ประเทศ อายุระหว่าง 1864 ปี ทั้งนี้มีประชากรจากประเทศไทยอยู่ 503 คน และเป็นผู้ที่เข้าถึงบริการทางการเงินและใช้อินเทอร์เน็ต 1 ครั้งต่อสัปดาห์เป็นอย่างต่ำ